യു.എസിലെയും ആസ്ട്രേലിയയിലെയും സ്ഥാനപതികളെ തിരിച്ചുവിളിച്ച് ഫ്രാന്സ് പാരിസ്: അന്തര്വാഹിനി വാങ്ങാനുള്ള കരാറില്നിന്ന് പിന്മാറിയതില് പ്രതിഷേധിച്ച് ഫ്രാന്സ് ആസ്ട്രേലിയയിലെയും യു.എസിലെയും സ്ഥാനപതികളെ തിരിച്ചുവിളിച്ചു. ഫ്രാന്സ് പ്രസിഡന്റ് ഇമ്മാനുവല് മാക്രോണിെന്റ നിര്ദേശപ്രകാരമാണ് നടപടിയെന്ന് വിദേശകാര്യമന്ത്രാലയം അറിയിച്ചു. യു.എസുമായും ബ്രിട്ടനുമായും ഒപ്പുവെച്ച പുതിയ പ്രതിരോധ കരാറിനു പിന്നാലെയാണ് ആസ്ട്രേലിയ ഫ്രാന്സുമായുള്ള അന്തര്വാഹിനി കരാറില്നിന്ന് പിന്മാറിയത്. 2016ല് ഫ്രാന്സുമായി 12 അന്തര്വാഹിനികള് വാങ്ങാനാണ് ആസ്ട്രേലിയ കോടികളുടെ കരാറൊപ്പിട്ടത്.സെപ്റ്റംബര് 15നാണ് മൂന്നുരാജ്യങ്ങളും ഓകസ് എന്ന പേരിലുള്ള പ്രതിരോധ കരാറിനെക്കുറിച്ച് പ്രഖ്യാപിച്ചത്. ഈ കരാര് പ്രകാരം യു.എസ് സാങ്കേതികവിദ്യ കൈമാറുന്നതോടെ ആസ്ട്രേലിയക്ക് സ്വന്തമായി അന്തര്വാഹിനി നിര്മിക്കാന് കഴിയും.ആസ്ട്രേലിയയുമായി മറ്റു മേഖലകളിലുള്ള സഹകരണം നിര്ത്തുന്നതിനെക്കുറിച്ചും ആലോചിക്കുകയാണെന്നും ഫ്രാന്സ് മുന്നറിയിപ്പു നല്കി. ഫ്രഞ്ച് സര്ക്കാറിെന്റ നടപടി ഖേദകരമെന്ന് യു.എസ് പ്രതികരിച്ചു.ചര്ച്ചകളിലൂടെ പ്രശ്നങ്ങള് പരിഹരിക്കാമെന്നും വൈറ്റ്ഹൗസ് വ്യക്തമാക്കി. ജൂണ് അഞ്ചിന് മാക്രോണുമായി ആസ്ട്രേലിയന് പ്രധാനമന്ത്രി സ്കോട് മോറിസന് നടത്തിയ കൂടിക്കാഴ്ചയില് പോലും അന്തര്വാഹിനി കരാറില് നിന്ന് പിന്മാറുന്ന കാര്യത്തെ കുറിച്ച് സൂചിപ്പിച്ചിരുന്നില്ലെന്ന് ഫ്രഞ്ച് നയതന്ത്രപ്രതിനിധി കുറ്റപ്പെടുത്തി. അതിനിടെ, ഫ്രാന്സുമായുള്ള പ്രശ്നം പരിഹരിക്കാന് ശ്രമിക്കുമെന്ന് ആസ്ട്രേലിയന് വിദേശകാര്യ മന്ത്രി മെരീസ് പെയ്ന് പറഞ്ഞു.